भारत-वेस्टइंडीज के बीच रोचक मुकाबले की उम्मीद  
क्वींस पार्क ओवल मैदान पर बुधवार को भारत और वेस्टइंडीज के बीच दूसरा एकदिवसीय मुकाबला रोचक होने की उम्मीद है।
क्वींस पार्क ओवल मैदान पर बुधवार को भारत और वेस्टइंडीज के बीच दूसरा एकदिवसीय मुकाबला रोचक होने की उम्मीद है। एक ओर जहां भारतीय टीम बढ़त के इरादे से उतरेगी वहीं विपक्षी टीम श्रृंखला में बराबरी करना चाहेगी।  पहला एकदिवसीय मुकाबला जीतने के बाद भारत के हौंसले बुलंद हैं। भारत ने सोमवार को खेले गए पहले एकदिवसीय मुकाबले में मेजबान टीम को चार विकेट से हराया था। पांच एकदिवसीय मैचों की श्रृंखला में भारतीय टीम 1-0 से आगे है। ऐसे में उसकी कोशिश बढ़त को मजबूत करने की होगी।  नियमित कप्तान महेंद्र सिंह धोनी, गौतम गम्भीर, वीरेंद्र सहवाग, युवराज सिंह, जहीर खान और सचिन तेंदुलकर के बगैर एकदिवसीय श्रृंखला खेल रही भारतीय युवा खिलाड़ियों के लिए अपने आप को साबित करने का यह सुनहरा मौका है।  सुरेश रैना की कप्तानी में पहला एदिवसीय मैच जीतकर युवा खिलाड़ियों ने अपनी छाप छोड़ने की कोशिश जरूर की है लेकिन श्रृंखला पर कब्जा करने के लिए उसे अभी लम्बा रास्ता तय करना है। पहले एकदिवसीय मैच में वेस्टइंडीज को 214 रनों के मामूली स्कोर पर समेटने के बाद एक समय भारतीय टीम 104 रन के योग पर चार शीर्ष बल्लेबाजों का विकेट गंवा चुकी थी लेकिन करियर का दूसरा एकदिवसीय मुकाबला खेलने उतरे सलामी बल्लेबाज शिखर धवन, रोहित शर्मा और रैना ने बेहतरीन पारी खेलकर टीम को जीत दिला दी।  लम्बे समय बाद टीम में वापसी कर रहे पार्थिव पटेल, विराट कोहली, सुब्रह्ण्यम बद्रीनाथ और यूसुफ पठान से रैना को काफी उम्मीदें होंगी। पटेल, कोहली, बद्रीनाथ और पठान पहले मुकाबले में अच्छी बल्लेबाजी नहीं कर पाए थे।  गेंदबाजी में भारत के पास अनुभवी स्पिन गेंदबाज हरभजन सिह, रविचंद्रन अश्विन, मुनाफ पटेल, अमित मिश्रा और इशांत शर्मा से बेहतरीन गेंदबाज हैं। क्वींस पार्क ओवल का मैदान गेंदबाजों के लिए मददगार साबित हो रहा है। ऐसे में इस मैदान पर बल्लेबाजों को धर्य के साथ बल्लेबाजी करनी होगी।   दूसरी ओर, वेस्टइंडीज की कोशिश श्रृंखला में बराबरी करने की होगी। वेस्टइंडीज को भले ही विस्फोटक सलामी बल्लेबाज क्रिस गेल की कमी खल रही हो लेकिन रामनरेश सरवन, मार्लन सैमुएल्स, लेंडल सिमंस और किर्क एडवर्ड्स और ड्वेन ब्रावो तथा डेरेन ब्रावो पलटवार करने का माद्दा रखते हैं। गेंदबाजी में रवि रामपॉल और कप्तान डेरेन सैमी के अलावा लेग स्पिनर देवेंद्र बिशु किसी भी बल्लेबाजी क्रम को धराशाई कर सकते हैं।